CELEX: 32021R0078
Language: ro
Date: 2021-01-27 00:00:00
Title: Regulamentul de punere în aplicare (UE) 2021/78 al Comisiei din 27 ianuarie 2021 de modificare a Regulamentului de punere în aplicare (UE) 2020/600 de derogare de la Regulamentul de punere în aplicare (UE) 2017/892, de la Regulamentul de punere în aplicare (UE) 2016/1150, de la Regulamentul de punere în aplicare (UE) nr. 615/2014, de la Regulamentul de punere în aplicare (UE) 2015/1368 și de la Regulamentul de punere în aplicare (UE) 2017/39 în ceea ce privește anumite măsuri de abordare a crizei provocate de pandemia de COVID-19

28.1.2021   
               
               
                  RO
               
               
                  Jurnalul Oficial al Uniunii Europene
               
               
                  L 29/5
               
            
         REGULAMENTUL DE PUNERE ÎN APLICARE (UE) 2021/78 AL COMISIEI
         din 27 ianuarie 2021
         de modificare a Regulamentului de punere în aplicare (UE) 2020/600 de derogare de la Regulamentul de punere în aplicare (UE) 2017/892, de la Regulamentul de punere în aplicare (UE) 2016/1150, de la Regulamentul de punere în aplicare (UE) nr. 615/2014, de la Regulamentul de punere în aplicare (UE) 2015/1368 și de la Regulamentul de punere în aplicare (UE) 2017/39 în ceea ce privește anumite măsuri de abordare a crizei provocate de pandemia de COVID-19
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 54,
         întrucât:
         
                     (1)
                  
                  
                     Regulamentul de punere în aplicare (UE) 2020/600 al Comisiei (2) a introdus o serie de derogări de la normele existente, printre altele în sectorul vitivinicol, care vizează să aducă un sprijin producătorilor de vin pentru a-i ajuta să facă față impactului pandemiei de COVID-19. Cu toate acestea, în pofida utilității acestor măsuri, piața vitivinicolă nu a reușit să își recâștige echilibrul dintre cerere și ofertă și nu se așteaptă ca aceasta să îl recâștige pe termen scurt și mediu, din cauza pandemiei actuale.
                  
               
                     (2)
                  
                  
                     Mai mult, măsurile adoptate pentru combaterea pandemiei de COVID-19 continuă în majoritatea statelor membre și în întreaga lume. Măsurile respective includ restricții în ceea ce privește mărimea întrunirilor sociale și a festivităților, precum și în ceea ce privește posibilitățile de a mânca și de a bea în afara domiciliului. În anumite zone continuă să fie impuse restricții de deplasare a persoanelor însoțite de anularea evenimentelor publice și a petrecerilor private. Efectul de domino al acestor restricții a dus la o scădere suplimentară a consumului de vin în Uniune și la o reducere confirmată a exportului de vin către țări terțe. În plus, incertitudinea cu privire la durata crizei, care se preconizează că se va prelungi dincolo de sfârșitul anului 2020, provoacă daune pe termen lung sectorului vitivinicol al Uniunii, deoarece este puțin probabil ca consumul de vin să se redreseze, iar piețele de export se vor pierde. Această combinație de factori are un impact negativ semnificativ asupra prețurilor de pe piața vinului din Uniune. Stocurile, care se aflau deja la un nivel record la începutul anului de comercializare 2019-2020, au crescut. În sfârșit, viitorul randament ridicat al recoltei din 2020, care se preconizează că va depăși recolta din 2019 cu aproximativ 10 milioane de hectolitri de vin, va duce doar la înrăutățirea situației.
                  
               
                     (3)
                  
                  
                     În consecință, dată fiind durata îndelungată a restricțiilor impuse de statele membre pentru a aborda pandemia de COVID-19 și necesitatea de a menține restricțiile în vigoare, perturbarea economică gravă a principalelor puncte de vânzare a vinului și efectul negativ aferent asupra cererii de vin sunt exacerbate.
                  
               
                     (4)
                  
                  
                     În lumina acestei perturbări excepțional de grave a pieței și a acumulării de circumstanțe dificile întâlnite în sectorul vitivinicol, care își are originea în impunerea de către Statele Unite a unor tarife la importurile de vin din Uniune în octombrie 2019 și care continuă în prezent cu efectele măsurilor restrictive în vigoare din cauza pandemiei mondiale de COVID-19, operatorii din sectorul vitivinicol al Uniunii continuă să se confrunte cu dificultăți excepționale. Prin urmare, se justifică acordarea de asistență suplimentară sectorului vitivinicol.
                  
               
                     (5)
                  
                  
                     Aplicarea în continuare a măsurilor de combatere a crizei din sectorul vitivinicol al Uniunii care au fost introduse prin Regulamentul de punere în aplicare (UE) 2020/600 este considerată esențială pentru a oferi statelor membre și operatorilor flexibilitățile necesare pentru a pune în aplicare programe de sprijin în sectorul vitivinicol al Uniunii. În special, posibilitatea ca statele membre să introducă modificări în programele lor naționale respective ori de câte ori este necesar în cursul anului a permis statelor membre să reacționeze cu rapiditate la circumstanțele excepționale din ultimele luni și să prezinte modificări ale programelor lor de sprijin de îndată ce au fost considerate ca fiind necesare. Această flexibilitate a permis statelor membre să introducă noi măsuri, să optimizeze măsurile deja existente și să adapteze măsurile mai frecvent și, după caz, să țină seama de evoluția rapidă a situației pieței. În plus, flexibilitatea introdusă pentru punerea în aplicare a măsurii de recoltare înainte de coacere a acordat operatorilor timpul necesar pentru a planifica măsura și a găsi forța de muncă necesară pentru a funcționa în condițiile dificile cauzate de pandemia de COVID-19.
                  
               
                     (6)
                  
                  
                     Întrucât se preconizează că pandemia de COVID-19 va continua și după sfârșitul anului 2020 și astfel, în cursul unei părți considerabile din exercițiul financiar 2021, se consideră necesară prelungirea aplicării măsurilor pe durata exercițiului financiar 2021.
                  
               
                     (7)
                  
                  
                     În plus, din cauza dificultăților întâmpinate în gestionarea programelor naționale de sprijin în timpul pandemiei actuale de COVID-19, unele state membre au raportat că nu sunt în măsură să reexamineze baremele standard pentru costuri unitare aplicate anumitor măsuri din cadrul programelor respective și stabilite în temeiul articolului 24 alineatul (1) din Regulamentul de punere în aplicare (UE) 2016/1150 al Comisiei (3). Prin urmare, în cursul anilor 2020, 2021 și 2022, statele membre ar trebui să aibă posibilitatea de a prelungi perioada în cursul căreia se efectuează o astfel de reexaminare, de la fiecare al doilea an de la efectuarea ultimelor calcule, astfel cum se prevede la articolul 24 alineatul (3) din regulamentul respectiv, până la al patrulea an de la efectuarea ultimelor calcule. Pentru a se evita discriminarea, această flexibilitate ar trebui să se aplice retroactiv începând de la data intrării în vigoare a Regulamentului de punere în aplicare (UE) 2020/600.
                  
               
                     (8)
                  
                  
                     Prin urmare, este necesar ca Regulamentul de punere în aplicare (UE) 2020/600 să fie modificat în consecință.
                  
               
                     (9)
                  
                  
                     Pentru a se evita perturbarea punerii în aplicare a măsurilor de combatere a crizei din sectorul vitivinicol al Uniunii și pentru a se asigura o tranziție lină între cele două exerciții financiare, prezentul regulament ar trebui să intre în vigoare la data publicării în Jurnalul Oficial al Uniunii Europene și să se aplice retroactiv de la 16 octombrie 2020.
                  
               
                     (10)
                  
                  
                     Măsurile prevăzute în prezentul regulament sunt conforme cu avizul Comitetului pentru organizarea comună a piețelor agricole,
                  
               ADOPTĂ PREZENTUL REGULAMENT:
         
            Articolul 1
            Modificări aduse Regulamentului de punere în aplicare (UE) 2020/600
            Articolul 2 din Regulamentul de punere în aplicare (UE) 2020/600 se modifică după cum urmează:
            
                        1.
                     
                     
                        Alineatul (1) se înlocuiește cu următorul text:
                        
                           „(1)   Prin derogare de la articolul 2 alineatul (1) din Regulamentul de punere în aplicare (UE) 2016/1150, statele membre pot introduce, în legătură cu măsurile menționate la articolul 45 alineatul (1) litera (a) și la articolele 46-52 din Regulamentul (UE) nr. 1308/2013, ori de câte ori este necesar pe parcursul exercițiilor financiare 2020 și 2021, dar nu mai târziu de 15 octombrie 2021, modificări ale programelor lor naționale de sprijin în sectorul vitivinicol, astfel cum se menționează la articolul 41 alineatul (5) din Regulamentul de punere în aplicare (UE) nr. 1308/2013.”
                        
                     
                  
                        2.
                     
                     
                        La alineatul (2), teza introductivă se înlocuiește cu următorul text:
                        
                           „(2)   Prin derogare de la articolul 8 din Regulamentul de punere în aplicare (UE) 2016/1150, pe parcursul exercițiilor financiare 2020 și 2021, statele membre pot:”.
                        
                     
                  
                        3.
                     
                     
                        Se introduce următorul alineat (3):
                        
                           „(3)   Prin derogare de la articolul 24 alineatul (3) din Regulamentul de punere în aplicare (UE) 2016/1150, în cursul anilor 2020, 2021 și 2022, statele membre reexaminează calculele prevăzute la alineatul (1) din articolul respectiv cel târziu în al patrulea an care urmează calculelor precedente și, după caz, adaptează baremele standard pentru costuri unitare stabilite inițial.”
                        
                     
                  
         
            Articolul 2
            Intrare în vigoare și aplicare
            Prezentul regulament intră în vigoare la data publicării în Jurnalul Oficial al Uniunii Europene.
            
            Se aplică de la 16 octombrie 2020. Cu toate acestea, articolul 1 punctul 3 se aplică de la 4 mai 2020.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 27 ianuarie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 347, 20.12.2013, p. 671.
         
            (2)  Regulamentul de punere în aplicare (UE) 2020/600 al Comisiei din 30 aprilie 2020 de derogare de la Regulamentul de punere în aplicare (UE) 2017/892, de la Regulamentul de punere în aplicare (UE) 2016/1150, de la Regulamentul de punere în aplicare (UE) nr. 615/2014, de la Regulamentul de punere în aplicare (UE) 2015/1368 și de la Regulamentul de punere în aplicare (UE) 2017/39 în ceea ce privește anumite măsuri de abordare a crizei provocate de pandemia de COVID-19 (JO L 140, 4.5.2020, p. 40).
         
            (3)  Regulamentul de punere în aplicare (UE) 2016/1150 al Comisiei din 15 aprilie 2016 de stabilire a normelor de aplicare a Regulamentului (UE) nr. 1308/2013 al Parlamentului European și al Consiliului în ceea ce privește programele naționale de sprijin în sectorul vitivinicol (JO L 190, 15.7.2016, p. 23).